Ди зэфIэкI догъэлъагъуэ
Туризмэм зегъэужьыным и лъэныкъуэкIэ Урысейм нобэ иIэ зэфIэкIхэр къэгъэнэIуэным хуэгъэпса онлайн -IэIэт ирегъэкIуэкI «Националь Географик» журналым.
ЖэрдэмщIакIуэхэм зэрыжаIамкIэ, ар сэбэп хъунущ ди къэралым и зыгъэпсэхупIэ нэхъ дахэхэм, нэхъ цIэрыIуэ хъуахэм я мызакъуэу, туристхэм зыщаплъыхьыну къезэгъ нэгъуэщI щIыпIэхэри егъэцIыхунымкIэ.
УнэтIыныгъипщIкIэ гуэшауэ екIуэкIыну IэIэтым и иужьрей номинацэм хиубыдащ илъэс зыбжанэ хъуауэ Налшык, Абхъазым и утыкум мыIэрысэм къыхэщIыкIауэ щигъэлъагъуэ «МыIэрысэ пIастэ» зыфIища панно иныр. Абы итщ мыIэрысэ щхъуэкIэплъыкIэхэм къыхэщIыкIа жыг щIэращIэ. Панном и лъабжьэм «Налшык» псалъэр ину тетщ. Кавказ Ищхъэрэм мы номинацэмкIэ дыщыяпэщ.
«МыIэрысэ пIастэм» къыдэкIуэу ди республикэр жыджэру адрей номинацэхэми хэтщ. Псалъэм папщIэ «Щэнхабзэмрэ тхыдэмрэ я фэеплъхэр» унэтIыныгъэм Екатериноградскэ станицэм и аркэ цIэрыIуэр, «IэпщIэлъапщIэхэм я IэдакъэщIэкI» - балъкъэрхэм дахащэу ящI кйизхэр, «Лъэпкъ шхыныгъуэхэр» - адыгэхэм ди лы гъур гъэжьар, «ЦIыхухэм я кIуапIэ» - ХьэтIохъущыкъуей жыг хадэр, «Псы Iуфэ зыгъэпсэхупIэхэр» - «Налшык» курортыр, «Турист лъагъуэхэр» - Безенги и мылылъэхэр, «Турист лъагъуэхэр» - Iуащхьэмахуэ.
Саугъэтхэм хухаха Интернет напэкIуэцIым щызэхуахьэсынущ щIыналъэ къэс игъэлъэгъуэну къыхиха хьэпшыпхэр, шхыныгъуэхэр, щIыпIэхэр, тхыдэ фэеплъхэр. Абыхэм я дэтхэнэми куууэ ухэзыгъэгъуазэ тхылъ цIыкIухэр дыщIагъуащ.
ТекIуэхэр щэкIуэгъуэм хэIущIыIу щащIынущ зи гугъу тщIа журналым.

Шэрэдж Дисэ.
